
[bookmark: TextBodyBegin]Euroopan parlamentti, joka
–	ottaa huomioon Petr Bystronin koskemattomuuden pidättämistä koskevan pyynnön, jonka toimitti Saksan liittovaltion oikeusministeriö 24. lokakuuta 2024 päivätyllä kirjeellä, jossa välitettiin Münchenin pääsyyttäjän pyyntö Petr Bystronia vastaan vireillä olevassa rikosasiassa, ja josta ilmoitettiin täysistunnossa 3. huhtikuuta 2025,
–	ottaa huomioon, että Petr Bystronin katsotaan luopuneen oikeudestaan tulla kuulluksi työjärjestyksen 9 artiklan 6 kohdan mukaisesti,
–	ottaa huomioon Euroopan unionin erioikeuksista ja vapauksista tehdyssä pöytäkirjassa N:o 7 olevan 8 ja 9 artiklan sekä Euroopan parlamentin jäsenten valitsemisesta yleisillä välittömillä vaaleilla 20. syyskuuta 1976 annetun säädöksen 6 artiklan 2 kohdan,
–	ottaa huomioon Euroopan unionin tuomioistuimen 21. lokakuuta 2008, 19. maaliskuuta 2010, 6. syyskuuta 2011, 17. tammikuuta 2013, 19. joulukuuta 2019 ja 5. heinäkuuta 2023 antamat tuomiot[footnoteRef:1], [1:  	Yhteisöjen tuomioistuimen tuomio 21.10.2008, Marra v. De Gregorio ja Clemente, C-200/07 ja C-201/07, ECLI:EU:C:2008:579; unionin yleisen tuomioistuimen tuomio 19.3.2010, Gollnisch v. parlamentti, T-42/06, ECLI:EU:T:2010:102; unionin tuomioistuimen tuomio 6.9.2011, Patriciello, C-163/10, ECLI: EU:C:2011:543; unionin yleisen tuomioistuimen tuomio 17.1.2013, Gollnisch v. parlamentti, T-346/11 ja T-347/11, ECLI:EU:T:2013:23; unionin tuomioistuimen tuomio 19.12.2019, Junqueras Vies, C-502/19, ECLI:EU:C:2019:1115 sekä unionin yleisen tuomioistuimen tuomio 5.7.2023, Puigdemont i Casamajó ja muut v. parlamentti, T-272/21, ECLI:EU:T:2023:373.] 

–	ottaa huomioon Saksan liittotasavallan perustuslain 46 pykälän,
–	ottaa huomioon työjärjestyksen 5 artiklan 2 kohdan, 6 artiklan 1 kohdan ja 9 artiklan,
–	ottaa huomioon oikeudellisten asioiden valiokunnan mietinnön (A10-0009/2026),
A.	ottaa huomioon, että Saksan liittovaltion oikeusministeriö on toimittanut Münchenin pääsyyttäjän pyynnön Saksassa valitun Euroopan parlamentin jäsenen Petr Bystronin koskemattomuuden pidättämisestä sellaisten väitettyjen tekojen yhteydessä, jotka voivat olla Saksan rikoslain 263 pykälän 1 momentissa tarkoitettuja petoksia ja jotka liittyvät väitettyyn väärien tietojen antamiseen kiinteämääräisen korvauksen maksamisen yhteydessä;
B.	ottaa huomioon, että pyynnössä todetaan Petr Bystronin olleen Saksan liittopäivien jäsen vuodesta 2017 vuoden 2024 heinäkuuhun; ottaa huomioon, että Saksan liittopäivien jäsenenä hänellä oli liittopäivien jäsenistä annetun lain (Abgeordnetengesetz, AbgG) 12 pykälän 3 momentin nojalla oikeus kiinteämääräiseen korvaukseen, joka kattoi muun muassa henkilöstön palvelukseen ottamisen; ottaa huomioon, että Petr Bystron palkkasi 10. marraskuuta 2021 tehdyllä työsopimuksella henkilöstön jäsenen ”toimistovirkailijaksi/konekirjoittajaksi” Münchenin vaalipiiritoimistoonsa; ottaa huomioon, että toimittamalla työsopimuksen liittopäivien hallinnolle Petr Bystronin väitetään ilmoittaneen nimenomaisesti, että kyseinen henkilöstön jäsen työskentelisi toimistovirkailijana/konekirjoittajana hänen vaalipiiritoimistossaan; ottaa huomioon, että pyynnössä todetaan, että kyseinen henkilöstön jäsen ei todellisuudessa työskennellyt toimistovirkailijana/konekirjoittajana; ottaa huomioon, että Saksan liittopäivien hallinnon väitetään olettaneen, virheellisesti, työsopimuksessa olevien väärien tietojen vuoksi, että liittopäivien jäsenistä annetun lain 12 pykälän 3 momentin mukaiset edellytykset kiinteämääräisen korvauksen maksamiselle olivat täyttyneet, ja näin ollen antaneen ohjeet palkan maksamisesta kyseiselle henkilöstön jäsenelle (yhteensä noin 14 850 euroa); ottaa huomioon, että pyynnön mukaan Petr Bystron oli tietoinen näistä olosuhteista ja hänen epäillään näin ollen antaneen tahallisesti vääriä tietoja;
C.	ottaa huomioon, että Petr Bystron valittiin Euroopan parlamenttiin Euroopan parlamentin vaaleissa kesäkuussa 2024 ja hän ei ollut Euroopan parlamentin jäsen väitetyn rikoksen tekohetkellä;
D.	ottaa huomioon, että väitetty rikos ja sen johdosta esitetty Petr Bystronin koskemattomuuden pidättämistä koskeva pyyntö eivät liity Petr Bystronin tehtäviään hoitaessaan ilmaisemaan mielipiteeseen tai hänen äänestykseensä Euroopan unionin erioikeuksista ja vapauksista tehdyssä pöytäkirjassa N:o 7 olevassa 8 artiklassa tarkoitetulla tavalla;
E.	ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 olevan 9 artiklan ensimmäisen kohdan a alakohdassa määrätään, että Euroopan parlamentin jäsenillä on sen istuntojen ajan oman valtionsa alueella jäsenvaltionsa kansanedustajille myönnetty koskemattomuus;
F.	ottaa huomioon, että Saksan liittotasavallan perustuslain 46 pykälän 2, 3 ja 4 momentissa säädetään seuraavaa:
”(2)	Jäsentä ei voida vaatia vastaamaan tai pidättää rangaistavasta rikkomuksesta ilman liittopäivien suostumusta, ellei häntä tavata itse teosta tai seuraavan päivän kuluessa.
(3)	Liittopäivien suostumus vaaditaan myös aina, jos jäsenen henkilökohtaista vapautta rajoitetaan tai jos häntä vastaan käynnistetään 18 pykälän mukainen menettely.
(4)	Jäsentä vastaan käynnistetyt rikosoikeudelliset menettelyt tai 18 pykälän mukaiset menettelyt tai pidätys taikka muu jäsenen henkilökohtaisen vapauden rajoittaminen on keskeytettävä liittopäivien vaatimuksesta.”;
G.	ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 määrätyn parlamentaarisen koskemattomuuden tarkoituksena on suojella parlamenttia ja sen jäseniä oikeudenkäynneiltä, jotka liittyvät toimintaan, jota harjoitetaan hoidettaessa parlamentin jäsenten tehtäviä ja jota ei voida erottaa kyseisistä tehtävistä;
H.	ottaa huomioon, että työjärjestyksen 5 artiklan 2 kohdan mukaan parlamentaarinen koskemattomuus ei ole jäsenen henkilökohtainen erioikeus vaan tae koko parlamentin ja sen jäsenten riippumattomuudesta;
I.	ottaa huomioon, että tässä tapauksessa parlamentti ei löytänyt todisteita fumus persecutionis -tilanteesta eli tosiseikkoja, jotka viittaisivat siihen, että kyseisen oikeusmenettelyn tarkoituksena olisi vahingoittaa jäsenen poliittista toimintaa Euroopan parlamentin jäsenenä;
J.	ottaa huomioon, että parlamenttia ei voida rinnastaa tuomioistuimeen eikä parlamentin jäsentä voida pitää koskemattomuuden pidättämistä koskevassa menettelyssä ”syytettynä”[footnoteRef:2]; [2:  	Unionin yleisen tuomioistuimen tuomio 30.4.2019, Briois v. parlamentti, T-214/18, ECLI:EU:T:2019:266.] 

1.	päättää pidättää Petr Bystronin koskemattomuuden;
2.	kehottaa puhemiestä välittämään tämän päätöksen sekä asiasta vastaavan valiokunnan mietinnön viipymättä Saksan liittotasavallan toimivaltaiselle viranomaiselle ja Petr Bystronille.

